“หุ้นเอเชีย” ผันผวน! นลท.จับตาดัชนี PMI ภาคการผลิตส.ค. “ไฉซิน”
“หุ้นเอเชีย” ผันผวน! นลท.จับตาดัชนีผู้จัดการฝ่ายจัดซื้อ (PMI) ภาคการผลิตเดือนส.ค. ของจีนจากไฉซิน ในเช้าวันนี้

1 ก.ย. 2564

ผู้สื่อข่าวรายงานว่า ตลาดหุ้นเอเชียเปิดผันผวนในเช้าวันนี้ ขณะที่นักลงทุนจับตาการเปิดเผยดัชนีผู้จัดการฝ่ายจัดซื้อ (PMI) ภาคการผลิตของจีนเดือนส.ค.จากไฉซิน
โดยดัชนี SSE Composite ตลาดหุ้นจีนเปิดวันนี้ที่ 3,543.87 จุด ลดลง 0.07 จุด หรือ -0.002%, ดัชนี NIKKEI 225 ตลาดหุ้นญี่ปุ่นเปิดวันนี้ที่  28,179.04 จุด เพิ่มขึ้น 89.50 จุด หรือ +0.32% และดัชนี HSI ตลาดหุ้นฮ่องกงเปิดวันนี้ที่ 25,871.82 จุด ลดลง 7.17 จุด หรือ -0.03%
ด้านนักลงทุนจับตาการเปิดเผยดัชนีผู้จัดการฝ่ายจัดซื้อ (PMI) ภาคการผลิตเดือนส.ค.ของจีนจากไฉซินในเช้าวันนี้ ขณะที่เมื่อวานนี้ สำนักงานสถิติแห่งชาติจีน (NBS) รายงานว่า ดัชนีผู้จัดการฝ่ายจัดซื้อ (PMI) ภาคการผลิตเดือนส.ค.อยู่ที่ระดับ 50.10 ซึ่งชะลอตัวลงจากระดับ 50.40 ในเดือนก.ค. อย่างไรก็ดีดัชนี PMI ยังคงอยู่เหนือระดับ 50 ซึ่งบ่งชี้ว่าภาคการผลิตของจีนยังคงมีการขยายตัว
ส่วนกระทรวงการคลังญี่ปุ่นเปิดเผยในวันนี้ว่า การใช้จ่ายด้านทุนของบริษัทญี่ปุ่นในไตรมาส 2/2564 ดีดตัวขึ้น 5.30% เมื่อเทียบเป็นรายปี โดยการลงทุนของธุรกิจนอกภาคการเงินญี่ปุ่น ซึ่งรวมถึงการลงทุนในการสร้างโรงงานและเพิ่มอุปกรณ์ต่างๆนั้น คิดเป็นมูลค่ารวม 10.15 ล้านล้านเยน (ประมาณ 9.20 หมื่นล้านดอลลาร์สหรัฐ)
สำหรับข้อมูลเศรษฐกิจอื่นๆ ของภูมิภาคที่จะเปิดเผยวันนี้ ได้แก่ ยอดนำเข้า ยอดส่งออก และดุลการค้าเดือนส.ค.ของเกาหลีใต้ และผลิตภัณฑ์มวลรวมภายในประเทศ (GDP) ไตรมาส 2/2564 ของออสเตรเลีย
 